ไอแบงก์ประกาศ ติด1ใน3อาเซียน
ไอแบงก์ประกาศขึ้นแท่นแบงก์อิสลามรายย่อยติด 1 ใน 3 อาเซียน ครบรอบ 9 ปี ออกโปรดักต์ดูดเงินจ่ายผลตอบแทน 3.70%
28 มิ.ย. 2555

ไอแบงก์ประกาศขึ้นแท่นแบงก์อิสลามรายย่อยติด 1 ใน 3 อาเซียน ครบรอบ 9 ปี ออกโปรดักต์ดูดเงินจ่ายผลตอบแทน 3.70%
นายธีรศักดิ์ สุวรรณยศ ผู้จัดการธนาคารอิสลามแห่งประเทศไทย (ธอท.) หรือไอแบงก์ เปิดเผยในงานครบรอบ 9 ปีไอแบงก์ ว่า ธนาคารตั้งเป้าหมายภายใน 5 ปีจะยกระดับให้ไอแบงก์เป็นธนาคารอิสลามสำหรับรายย่อยติด 1 ใน 3 ในอาเซียน ซึ่งจะต้องขยายฐานะลูกค้ารายย่อยปัจจุบัน 6.6 แสนรายเป็น 1 ล้านราย




 
นอกจากนี้ ธนาคารยังมีโครงการ iBank Family Member (iFM) ที่เป็นการตลาดแบบเครือข่ายในการบอกต่อ โดยมีสมาชิกแล้วจำนวน 1.6 หมื่นราย มียอดสินเชื่อ 2,000 ล้านบาท รวมทั้งมีแผนขยายสาขาจาก 104 สาขา เป็น 130 สาขาภายในสิ้นปีนี้
ขณะเดียวกัน ธนาคารมีนโยบายปรับสัดส่วนการให้สินเชื่อใหม่จากเดิมเป็นรายใหญ่ 80% รายย่อย 20% ปรับใหม่เป็นรายย่อย 45% ผู้ประกอบการรายย่อย (เอสเอ็มอี) 35% ลูกค้าธุรกิจ (คอร์ปอเรต) 15% และลูกค้ารากหญ้า (ไมโครไฟแนนซ์) 5% และตั้งเป้าหมายขยายสินเชื่อในปีนี้ 2 หมื่นล้านบาท จากยอดสินเชื่อคงค้าง 1.2 แสนล้านบาท
นายธีรศักดิ์ กล่าวว่า ขณะนี้กระทรวงการคลังอนุมัติให้ธนาคารเพิ่มทุน 1,500 ล้านบาท ทำให้มีทุนจดทะเบียนเพิ่มเป็น 12,500 ล้านบาท และธนาคารตั้งเป้าระดมทุน 2 หมื่นล้านบาท แบ่งเป็นการออกพันธบัตรอิสลาม หรือซูคุก 5,000 ล้านบาท ระยะเวลา 5-7 ปี และระดมเงินฝาก 1.5 หมื่นล้านบาท เพื่อนำมารองรับการขยายตัวของธนาคาร และมีแผนที่จะออกบัตรเครดิตในไตรมาส 3 โดยตั้งเป้าหมาย 4 หมื่นใบภายในสิ้นปีนี้
ทั้งนี้ ในการฉลองครบรอบ 9 ปี ธนาคารได้ออกผลิตภัณฑ์เงินฝากประจำไอแบงก์ 9 เดือนก้าวไกล โดยให้ผลตอบแทนเป็นขั้นบันได (ดอกเบี้ย) เริ่มต้น 9.99% หรือคิดเป็นผลตอบแทนเฉลี่ย 3.70% สามารถเปิดปัญชีขั้นต่ำ 9,000 บาท สูงสุดไม่เกิน 20 ล้านบาท